Návrh

Š T A T Ú T

MINISTERSTVA FINANCIÍ SLOVENSKEJ REPUBLIKY

Čl. 1
Základné ustanovenia

(1)	Štatút Ministerstva financií Slovenskej republiky  (ďalej len „štatút“) na základe zákonov a ostatných všeobecne záväzných právnych predpisov podrobnejšie vymedzuje pôsobnosť a úlohy Ministerstva financií Slovenskej republiky (ďalej len „ministerstvo“), ustanovuje zásady jeho činnosti,  zásady jeho vnútornej organizácie a vzťahy ministerstva k  orgánom štátnej správy a iným právnickým osobám.

(2)	Úlohy, zásady činnosti a zásady organizácie ministerstva uvedené v štatúte sú záväzné pre  vydanie organizačného poriadku ministerstva.

(3)	Ministerstvo je rozpočtová organizácia štátu, ktorá je svojimi príjmami a výdavkami zapojená na štátny rozpočet.  

(4)	Ministerstvo je právnická osoba so sídlom v Bratislave.

Čl. 2
Pôsobnosť  ministerstva

(1)	Ministerstvo je ústredným orgánom štátnej správy pre oblasť financií, daní a poplatkov, colníctva, finančnej kontroly a vnútorného auditu. Ministerstvo je aj ústredným orgánom štátnej správy pre oblasť cien a cenovej kontroly s výnimkou cien a cenovej kontroly tovarov ustanovených osobitnými zákonmi. 

(2)	V rozsahu svojej pôsobnosti ministerstvo zriaďuje štátne rozpočtové organizácie a štátne príspevkové organizácie, ak osobitný predpis neustanovuje inak a zakladá iné právnické osoby.

Čl. 3
Hlavné úlohy ministerstva
 
(1)	Ministerstvo  zabezpečuje 

a)	tvorbu a uskutočňovanie  finančnej, colnej a v rozsahu podľa čl. 2 ods. 1 cenovej politiky vrátane rozpočtovania súhrnného schodku verejného rozpočtu, tvorby a realizácie štátneho rozpočtu, správy štátnych finančných aktív a pasív Slovenskej republiky, kapitálového trhu, poisťovníctva, politiky daní a poplatkov a finančno-ekonomických nástrojov v oblasti podnikania, 

b)	výkon štátnej správy vo veciach
1.	bankovníctva, 
2.	stavebného sporenia, s výnimkou poskytovania štátnej prémie k stavebnému sporeniu,
3.	doplnkového dôchodkového poistenia, 
4.	devízového hospodárstva a devízovej kontroly, 
5.	jednotného účtovníctva a účtovného výkazníctva, 
6.	hazardných hier, 
7.	správy majetku štátu vo verejnoprospešnej a nepodnikateľskej sfére,
8.	štátnej pomoci,

c)	výkon štátneho dozoru nad
1.	vykonávaním sociálneho poistenia, 
2.	činnosťou doplnkových dôchodkových poisťovní,5
3.	dodržiavaním podmienok poskytovania štátnej prémie v stavebnom sporení,4
4.	dodržiavaním podmienok poskytovania štátneho príspevku k hypotekárnym úverom,3
5.	činnosťou Exportno-importnej banky Slovenskej republiky, 
6.	hospodárením Sociálnej poisťovne.11 
	
(2)	Ministerstvo v rozsahu vymedzenej pôsobnosti plní najmä úlohy
 
a)	riadi práce a usmerňuje vypracovanie návrhu rozpočtu verejnej správy, osobitne návrhu štátneho rozpočtu na základe východísk rozpočtu verejnej správy schválených vládou Slovenskej republiky (ďalej len „vláda“),
b)	predkladá návrh rozpočtu verejnej správy na schválenie vláde, 
c)	najneskôr do 60 dní po nadobudnutí účinnosti zákona o štátnom rozpočte zverejňuje údaje štátneho rozpočtu,
d)	spravuje kapitolu Všeobecná pokladničná správa, 
e)	plní úlohy súvisiace s koncepciou a realizáciou mzdovej politiky verejnej správy v rozsahu svojej pôsobnosti,
f)	metodicky usmerňuje pri aplikácii osobitných predpisov upravujúcich rozpočet sektora verejnej správy a  rozpočet územnej samosprávy,
g)	vydáva opatrenie, ktorým sa ustanovuje rozpočtová klasifikácia – druhová klasifikácia, organizačná klasifikácia a ekonomická klasifikácia,
h)	 vypracúva metodiku a metodicky usmerňuje príslušné subjekty pri aplikácii programového rozpočtovania,
i)	zabezpečuje poskytovanie dotácií v súlade so zákonom o štátnom rozpočte na príslušný rozpočtový rok a podľa osobitného predpisu,
j)	určuje spôsob povinného ročného zúčtovania dotácií zo štátneho rozpočtu,
k)	rozhoduje o použití štátnych finančných aktív, ktoré sú v správe  ministerstva, ak tým nedôjde k ich zníženiu,
l)	rozhoduje o použití rezervy na prostriedky Európskej únie a odvody Európskej únii,
m)	udeľuje súhlas na  zriaďovanie štátnych rozpočtových organizácií a štátnych príspevkových organizácií,
n)	vypracúva návrh záverečného účtu verejnej správy vrátane návrhu štátneho záverečného účtu za príslušný rozpočtový rok, riadi práce na  vypracovaní záverečného účtu verejnej správy a usmerňuje zostavenie záverečných účtov kapitol a štátnych fondov,
o)	predkladá návrh záverečného účtu verejnej správy vrátane štátneho záverečného účtu za príslušný rozpočtový rok vláde, 
p)	zverejňuje výsledky hospodárenia verejnej správy v jednotnej metodike platnej pre Európsku úniu za príslušný štvrťrok bežného rozpočtového roka,
q)	zabezpečuje tvorbu a podporu pri realizácii Konvergenčného programu Slovenskej republiky, stratégie prijatia eura, stratégie rozvoja konkurencieschopnosti Slovenskej republiky, monitoringu úspešnosti a vplyvu reforiem, 
r)	zabezpečuje tvorbu projekcií makroekonomického a fiškálneho vývoja,
s)	vypracúva návrh možných nápravných opatrení v prípade neplnenia príjmov  štátneho rozpočtu,
t)	usmerňuje a kontroluje výkon štátnej správy na úseku správy majetku štátu,
u)	metodicky usmerňuje správcov pri správe majetku štátu,
v)	metodicky usmerňuje pri aplikácii daňových zákonov, zákona o správe daní a poplatkov, zákona o daňových orgánoch a zákona o daňových poradcoch,
w)	vypracúva návrhy medzinárodných zmlúv o zamedzení dvojitého zdanenia a zabezpečuje úlohy súvisiace s ich dojednávaním a vykonávaním,
x)	vo vzťahu k zahraničiu vykonáva opatrenia na zabezpečenie vzájomnosti alebo odvetné opatrenia na účely vzájomného daňového vyrovnania,  
y)	koordinuje štátnu pomoc vo vzťahu k poskytovateľom štátnej pomoci a vo vzťahu k Európskej komisii,10
z)	vydáva rozhodnutia  v správnom konaní o uložení pokút podľa osobitných predpisov,
aa)	 vykonáva kontrolu nad dodržiavaním zákona č. 171/2005 Z. z. o hazardných hrách a o zmene a doplnení niektorých zákonov a môže vykonať dozor nad jeho dodržiavaním,
bb)	vykonáva dozor štátu nad starobným dôchodkovým sporením,11
cc)	vykonáva kontrolu poskytovania štátnej pomoci,10
dd)	vykonáva kontrolu poskytovania investičných stimulov,
ee)	vedie ústrednú evidenciu žiadostí a uhradených náhrad škôd podľa osobitného predpisu,
ff)	zverejňuje predbežnú správu o nákladoch na voľby a záverečnú správu o nákladoch na voľby predloženú politickou stranou alebo politickým hnutím podľa osobitného predpisu, 
gg)	vykonáva následnú finančnú kontrolu verejných prostriedkov a iných prostriedkov zo zahraničia na financovanie projektov na základe medzinárodných zmlúv, ktorými je Slovenská republika viazaná,   
hh)	 zabezpečuje plnenie úloh ako centrálna harmonizačná jednotka v oblasti koncepcie finančnej kontroly Európskej únie,
ii)	zodpovedá za prípravu a harmonizáciu legislatívy vo väzbe na legislatívu Európskej únie v oblasti finančnej kontroly a vnútorného auditu,
jj)	monitoruje a aktualizuje informačnú databázu európskej legislatívy z oblasti finančnej kontroly a vnútorného auditu a vykonáva notifikáciu všeobecne záväzných právnych predpisov preberajúcich právne akty Európskej únie,
kk)	plní úlohy vyplývajúce z Dohody o administratívnej spolupráci medzi ministerstvom a Európskou komisiou vrátane požiadaviek vyplývajúcich zo zastúpenia Slovenskej republiky v Homologickej skupine európskych organizácií pre finančnú kontrolu a z pravidelných stretnutí CHU, 
ll)	vytvára a realizuje projekty financované z prostriedkov v rámci programu PHARE a Prechodného fondu (Transition Facility) v oblasti finančnej kontroly,
mm)	poskytuje za Slovenskú republiku informácie súvisiace s finančnou kontrolou a vnútorným auditom orgánom Európskej únie v lehote ustanovenej legislatívou Európskej únie,
nn)	spolupracuje s národnými a nadnárodnými orgánmi v záležitostiach finančnej kontroly a ochrany finančných záujmov Európskej únie,
oo)	vykonáva kapacitné plánovanie, benchmarking ľudských zdrojov pre finančnú kontrolu a vnútorný audit podľa požiadaviek vlády Slovenskej republiky a orgánov Európskej komisie, 
pp)	zabezpečuje tvorbu koncepcie rozvoja účtovníctva a audítorstva v Slovenskej republike,
qq)	zabezpečuje tvorbu rámcových pozícií Slovenskej republiky v Rade Európskej únie za colnú oblasť a oblasť účtovníctva a audítorstva,
rr)	vykonáva cenovú kontrolu, 
ss)	koordinuje a zabezpečuje finančné riadenie predvstupových fondov, Prechodného fondu, Kohézneho fondu, záručnej sekcie EAGGF, Finančného nástroja EHP a Nórskeho finančného nástroja, odvody Slovenskej republiky do rozpočtu Európskej únie a mimorozpočtové prostriedky  Európskej únie,
tt)	vykonáva funkciu Platobného orgánu pre štrukturálne fondy a Platobného orgánu pre Kohézny fond,
uu)	plní záväzky v oblasti fiškálnej politiky, ktoré vyplývajú pre Slovenskú republiku z členstva v Európskej únii,   
vv)	vypracúva koncepciu rozvoja kapitálového trhu a koncepciu rozvoja komerčného poisťovníctva.

Čl. 4
Iné úlohy ministerstva

(1)	Ministerstvo plní aj iné úlohy

a)	vo vzťahu k rozpočtu verejnej správy a k  štátnemu rozpočtu,1 
b)	pri správe majetku štátu, 9 
c)	na úseku  finančnej kontroly a vnútorného auditu,
d)	na úseku správy daní a ciel,
e)	na úseku obrany, civilnej ochrany a bezpečnosti štátu,
f)	na úseku ochrany utajovaných skutočností, 
g)	na úseku medzinárodných vzťahov vrátane  záležitostí Európskej únie,  
h)	ako implementačná agentúra a implementačná jednotka pri projektoch PHARE, Prechodného fondu a twiningových projektoch,
i)	v oblasti rozvoja jednotného informačného systému, 
j)	pri príprave návrhov zákonov a iných všeobecne záväzných právnych predpisov, 
k)	ustanovené zákonmi a inými všeobecne záväznými právnymi predpismi.

(2)	Ministerstvo zabezpečuje aj plnenie úloh, ktoré mu ako služobnému úradu vyplývajú z právnych vzťahov pri vykonávaní štátnej služby a uplatňovanie právnych vzťahov zamestnancov, ktorí neplnia úlohy štátnej správy alebo nevykonávajú štátne záležitosti podľa zákona o štátnej službe.  

(3)	Podrobnejšie vymedzenie úloh uvedených v odsekoch 1 a 2 ustanovuje organizačný poriadok ministerstva.

Zásady riadenia činnosti a organizácia ministerstva
Čl. 5

(1)	Ministerstvo riadi a za jeho činnosť zodpovedá minister financií Slovenskej republiky (ďalej len „minister“). 

(2)	Ministra v čase jeho neprítomnosti zastupuje v rozsahu jeho práv a povinností štátny tajomník. Minister môže poveriť aj v iných prípadoch štátneho tajomníka, aby ho zastupoval v rozsahu jeho práv a povinností. Štátneho tajomníka vymenúva a odvoláva vláda  na návrh  ministra. Na ministerstve pôsobia dvaja štátni tajomníci; minister určí, v ktorých otázkach a v akom poradí ho štátni tajomníci zastupujú. 

Čl. 6

(1)	Ministerstvo sa organizačne  člení na sekcie a špecializované organizačné jednotky. Sekcie sa členia na odbory a odbor sa môže členiť na oddelenia. Minister môže zriadiť samostatný odbor alebo samostatné oddelenie, prípadne inú špecializovanú organizačnú jednotku  ministerstva.

(2)	Sekcia je hlavným organizačným stupňom riadenia a rozhodovania, nositeľom úloh ministerstva podľa vymedzených okruhov činností. Sekcia je organizačná jednotka, v  ktorej je zoskupená ucelená a komplexná oblasť koncepčných, odborných, metodických, správnych a kontrolných činností. 

(3)	Úlohy podľa  čl. 4 ods. 2 tohto štatútu a úlohy spojené s organizačným  zabezpečením činnosti ministerstva  ako služobného úradu plní vedúci služobného úradu.

(4)	Organizačné jednotky ministerstva riadia predstavení a vedúci zamestnanci35 ministerstva. Sekciu riadi generálny riaditeľ sekcie, odbor riadi riaditeľ odboru a oddelenie riadi vedúci oddelenia. Kanceláriu ministra riadi riaditeľ.

(5)	Vnútornú organizačnú štruktúru ministerstva, rozsah pôsobnosti a vzájomné vzťahy organizačných jednotiek ministerstva, rozsah oprávnení a zodpovednosti predstavených a vedúcich zamestnancov upravuje organizačný poriadok ministerstva.

Čl. 7

(1)	Ministerstvo sa pri plnení úloh riadi Ústavou Slovenskej republiky, zákonmi a ďalšími všeobecne záväznými právnymi predpismi, uzneseniami vlády Slovenskej republiky, štatútom a organizačným poriadkom ministerstva, internými riadiacimi aktmi ministerstva, služobnými predpismi a plánom hlavných úloh ministerstva, ktorý nadväzuje na plán práce vlády Slovenskej republiky a plán legislatívnych úloh vlády Slovenskej republiky. 

(2)	Ministerstvo uplatňuje vo svojej činnosti organizačné princípy štátnej správy a také formy a metódy práce, ktoré smerujú k jej racionalizácii a zvyšovaniu účinnosti práce tým, že 

a)	zabezpečuje odborný prístup k riešeniu problémov ako aj systematickú kontrolu plnenia úloh,
b)	zavádza systém manažérstva kvality,
c)	úzko spolupracuje s ministerstvami a ostatnými ústrednými orgánmi štátnej správy, s ktorými si vymieňa informácie a podklady a prerokúva s nimi opatrenia, ktoré sa ich týkajú,
d)	využíva podnety a skúsenosti orgánov verejnej moci, ako aj podnety verejnosti, 
e)	využíva poznatky vedeckých inštitúcií,   výskumných pracovísk, stavovských a profesijných organizácií a zapája ich najmä do práce na riešení otázok koncepčnej  a legislatívnej povahy, 
f)	účelne využíva prostriedky organizačnej a výpočtovej techniky a formy tímovej práce.

(3)	Na spracovanie návrhov koncepčných materiálov a na zabezpečenie plnenia  úloh ministerstva zásadného charakteru  zriaďuje minister prierezové pracovné zoskupenia, ktorými sú najmä expertné poradné orgány ministra, koordinačné skupiny, riadiace výbory a rady projektov, komisie a pracovné skupiny. 

Čl. 8
Vzťahy ministerstva k  iným orgánom a právnickým osobám 

	
(1) Vo vzťahu k ústredným orgánom štátnej správy,  štátnym orgánom, štátnym rozpočtovým organizáciám a štátnym príspevkovým organizáciám ministerstvo

a)	riadi práce a usmerňuje vypracovanie návrhu rozpočtu verejnej správy, osobitne návrhu štátneho rozpočtu na základe východísk rozpočtu verejnej správy schválených vládou,1
b)	určuje termín a rozsah predloženia návrhu rozpočtu rozpočtovej kapitoly,
c)	rozpisuje záväzné ukazovatele schválené zákonom o štátnom rozpočte na príslušný rozpočtový rok všetkým správcom kapitol,
d)	určuje rozsah návrhu záverečného účtu rozpočtovej kapitoly, 
e)	vykonáva rozpočtové opatrenia voči kapitolám štátneho rozpočtu, ak sa zmeny týkajú záväzných ukazovateľov štátneho rozpočtu,
f)	spravuje kapitolu ministerstva, riadi a kontroluje štátne rozpočtové organizácie a štátne príspevkové organizácie vo svojej zriaďovateľskej pôsobnosti, 
g)	plní funkciu zriaďovateľa vo vzťahu k ústredným orgánom štátnej správy ako rozpočtovým organizáciám,
h)	plní funkciu zriaďovateľa9  vo vzťahu k štátnym rozpočtovým organizáciám a štátnym príspevkovým organizáciám, ak ich zriaďovateľom  podľa osobitného predpisu nie je iný orgán, 
i)	udeľuje súhlas na zriaďovanie štátnych rozpočtových organizácií a štátnych príspevkových organizácií zriaďovaných rozhodnutím ústredného orgánu štátnej správy na plnenie svojich úloh v rozsahu svojej pôsobnosti, ak osobitný predpis neustanovuje inak,
j)	vykonáva následnú finančnú kontrolu verejných prostriedkov,
k)	predkladá vláde Slovenskej republiky spolu s návrhom štátneho záverečného účtu súhrnnú správu o výsledkoch následnej finančnej kontroly a vnútorného auditu,24
l)	ukladá a  vymáha v prípade potreby odvod, penále a pokutu za porušenie finančnej disciplíny,
m)	zostavuje návrh štátneho záverečného účtu v súčinnosti s rozpočtovými kapitolami, prerokúva rozpočtové dôsledky pri návrhoch zákonov a ďalších všeobecne záväzných právnych predpisov a iných opatrení ústredných orgánov štátnej správy a iných materiálov predkladaných na rokovanie vlády SR a Národnej rady Slovenskej republiky, ktoré majú dopad na rozpočet verejnej správy,
n)	plní úlohy súvisiace s koncepciou a realizáciou mzdovej politiky verejnej správy v rozsahu svojej pôsobnosti35 a úlohy v oblasti systemizácie v súlade so zákonmi o štátnej službe,
o)	riadi práce a usmerňuje vypracovanie Konvergenčného programu Slovenskej republiky,
p)	spolupracuje pri tvorbe Národného reformného programu Slovenskej republiky, pri koordinovaní a tvorbe Lisabonskej stratégie v podmienkach Slovenskej repbuliky a pri tvorbe Národného strategického a referenčného rámca Slovenskej republiky,
q)	spolupracuje pri riadení štátneho dlhu a likvidity, pri tvorbe a monitorovaní stratégie a v oblasti očakávaného vývoja na finančných trhoch,
r)	plní funkciu zriaďovateľa9 vo vzťahu k ústredným orgánom štátnej správy,
s)	schvaľuje nakladanie s majetkom štátu podľa osobitných predpisov,
t)	udeľuje súhlas s trvalým upustením od vymáhania pohľadávky štátu, s úplným (čiastočným) odpustením dlhu, predchádzajúci súhlas so započítaním pohľadávky štátu podľa osobitného predpisu,9
u)	rozhoduje o odňatí správy nehnuteľného majetku štátu za podmienok podľa osobitného predpisu,9 
v)	udeľuje súhlas na vklad majetku štátu do majetku inej právnickej osoby podľa osobitného predpisu,9
w)	metodicky usmerňuje správcov majetku štátu pri nakladaní s majetkom štátu podľa osobitného predpisu,9  
x)	metodicky usmerňuje oblasť účtovníctva a účtovného a finančného výkazníctva,
y)	metodicky usmerňuje poskytovateľov štátnej pomoci,10
z)	registruje schémy minimálnej pomoci,10
aa)	koordinuje vykonávanie  následnej  finančnej kontroly  s inými  kontrolnými orgánmi,
bb)	na zabezpečenie informácie pre Európsku komisiu môže v odôvodnených prípadoch vykonať v súčinnosti s ústrednými orgánmi zainteresovanými na vnútornom audite príslušného programu štrukturálnych fondov a Kohézneho fondu vnútorný audit v orgánoch a organizáciách zabezpečujúcich implementáciu prostriedkov štrukturálnych fondov a Kohézneho fondu; na ten účel koordinuje prípravu plánov vnútorných auditov a výkon jednotlivých audítorských akcií,
cc)	vykonáva metodický dohľad a metodicky usmerňuje a harmonizuje vykonávanie finančnej kontroly a vnútorného auditu,
dd)	zabezpečuje odborné vzdelávanie zamestnancov kontrolných orgánov vykonávajúcich finančnú kontrolu a vnútorných audítorov,
ee)	kontroluje dodržiavanie zákona a iných všeobecne záväzných právnych predpisov pri vykonávaní finančnej kontroly a vnútorného auditu,
ff)	metodicky usmerňuje finančné riadenie štrukturálnych fondov a finančné riadenie Kohézneho fondu,
gg)	ukladá pokuty za porušenie povinností uložených osobitným predpisom,24
hh)	rozhoduje o výnimke z povinnosti zabezpečiť vykonávanie vnútorného auditu v ústrednom orgáne vlastným zamestnancom,
ii)	koordinuje v orgánoch verejnej správy implementáciu legislatívy upravujúcej finančnú kontrolu a vnútorný audit ako súčasť finančného riadenia,
jj)	poskytuje poradenskú a konzultačnú činnosť v oblasti finančnej kontroly a vnútorného auditu,
kk)	metodicky usmerňuje Daňové riaditeľstvo Slovenskej republiky v oblasti jednotnej aplikácie daňových zákonov,15  v oblasti legislatívy správy daní,16 v oblasti medzinárodnej pomoci a spolupráce pri správe daní,  v oblasti vzájomnej pomoci pri vymáhaní niektorých finančných pohľadávok a v oblasti zákona o daňových orgánoch,17
ll)	schvaľuje otváranie a zrušenie colných priechodov a zmenu ich charakteru,
mm)	spolupracuje pri realizácii Lisabonskej agendy v podmienkach Slovenskej republiky,
nn)	spolupracuje pri príprave inštrukcií pre rokovanie zástupcov Slovenskej republiky v rámci Výboru stálych zástupcov (COREPER), 
oo)	spolupracuje pri realizácii oficiálnej rozvojovej pomoci,
pp)	zabezpečuje činnosti obstarávateľa na projekty budovania inštitúcií a iné projekty PHARE a Prechodného fondu, ak sú takto špecificky zamerané, 
qq)	zabezpečuje metodickú činnosť voči krajským úradom pri realizácii zákona o mimosúdnych rehabilitáciách a súvisiacich predpisov,
rr)	spolupracuje na príprave všeobecne záväzných právnych predpisov týkajúcich sa verejného zdravotného poistenia.

(2) Vo vzťahu k iným orgánom, právnickým osobám a fyzickým osobám ministerstvo

a)	plní funkciu zriaďovateľa voči správcom majetku štátu v rozsahu ustanovenom osobitným predpisom,9
b)	schvaľuje nakladanie s majetkom štátu podľa osobitných predpisov,40
c)	udeľuje súhlas s trvalým upustením od vymáhania pohľadávky štátu, s úplným (čiastočným) odpustením dlhu, predchádzajúci súhlas so započítaním pohľadávky štátu podľa osobitného predpisu,9
d)	rozhoduje o odňatí správy nehnuteľného majetku štátu za podmienok podľa osobitného predpisu,9
e)	metodicky usmerňuje správcov majetku štátu pri nakladaní s majetkom štátu podľa osobitného predpisu,9
f)	metodicky usmerňuje  verejnoprávne inštitúcie pri nakladaní s ich majetkom podľa osobitných predpisov,
g)	zabezpečuje poskytovanie dotácií podľa osobitného predpisu,14
h)	metodicky usmerňuje poskytovateľov štátnej pomoci, registruje schémy minimálnej pomoci, kontroluje poskytovanie minimálnej pomoci,10 
i)	kontroluje poskytovanie investičných stimulov,20
j)	spolupracuje s obvodnými pozemkovými úradmi pri navrátení vlastníctva k pozemkom podľa osobitných predpisov,
k)	spolupracuje so Slovenským pozemkovým fondom pri usporiadaní nehnuteľného majetku do vlastníctva štátu,
l)	vykonáva následnú finančnú kontrolu verejných prostriedkov štátnych fondov,
m)	môže vykonať následnú finančnú kontrolu verejných prostriedkov u právnických osôb a fyzických osôb,
n)	môže vyžadovať od právnických osôb a fyzických osôb, ktoré sú konečnými prijímateľmi pomoci z prostriedkov štrukturálnych fondov a Kohézneho fondu predloženie dokladov, poskytnutie informácií a vysvetlení súvisiacich s vnútorným auditom,
o)	ukladá a v prípade potreby vymáha odvod, penále a pokutu za porušenie finančnej disciplíny,
p)	ukladá pokuty politickým stranám a politickým hnutiam,22
q)	ukladá pokuty v súvislosti s voľbou prezidenta,
r)	v sporných prípadoch rozhoduje o spôsobe zdanenia  daňových subjektov so sídlom alebo bydliskom v zahraničí,   
s)	môže povoliť  daňovým  subjektom úľavy zo sankcií alebo odpustiť sankcie,16
t)	môže rozhodnúť  v sporných prípadoch o spôsobe zdanenia, ak ide o daňové subjekty so sídlom alebo bydliskom v zahraničí,16
u)	vydáva opatrenia na zamedzenie nezrovnalostí vzniknutých z uplatňovania ustanovení daňového predpisu alebo z uplatňovania daňových predpisov,
v)	povoľuje zriadenie slobodného colného pásma alebo slobodného skladu podľa osobitného predpisu,26 
w)	vykonáva práva a plní povinnosti podľa osobitných predpisov   v právnických osobách,  ktorých je zakladateľom a v právnických osobách s majetkovou účasťou štátu.

(3)	Vo vzťahu k obciam a vyšším územným celkom ministerstvo

a)	môže vykonať následnú finančnú kontrolu prostriedkov, ktoré tvoria príjmy rozpočtu obce a vyššieho územného celku podľa osobitného predpisu, 
b)	vypracúva a predkladá návrhy rozpočtu dotácií pre obce a vyššie územné celky v rozpočtovej kapitole Všeobecná pokladničná správa a návrhy rozpočtu ostatných subjektov verejnej správy vrátane viacročného rozpočtu za obce a vyššie územné celky a ich príspevkové organizácie,
c)	poskytuje obciam a vyšším územným celkom schválené dotácie zo štátneho rozpočtu z rozpočtovej kapitoly Všeobecná pokladničná správa a dotácie zo štátneho rozpočtu podľa osobitného predpisu, 13  
d)	vypracúva a predkladá podklady do návrhu štátneho záverečného účtu za oblasť hospodárenia obcí a vyšších územných celkov,
e)	vypracúva návrh na zúčtovanie finančných vzťahov rozpočtov obcí a rozpočtov vyšších územných celkov so štátnym rozpočtom za príslušný rozpočtový rok,
f)	hodnotí vývoj rozpočtového hospodárenia obcí a vyšších územných celkov a ich rozpočtových organizácií a príspevkových organizácií, 
g)	vypracováva návrh zákona o rozpočtových pravidlách územnej samosprávy, návrh zákona o rozpočtovom určení výnosu dane z príjmov územnej samospráve a návrh nariadenia vlády o rozdeľovaní a poukazovaní výnosu dane z príjmov územnej samospráve, metodicky usmerňuje obce, vyššie územné celky a orgány štátnej správy pri aplikácií týchto predpisov,
h)	podieľa sa na príprave návrhu rozpočtu  verejnej správy a návrhu zákona o štátnom rozpočte na príslušný rozpočtový rok za obce a vyššie územné celky a vyjadruje sa k navrhovaným právnym predpisom z pohľadu ich dopadu na rozpočtové hospodárenie obcí a vyšších územných celkov,
i)	môže ukladať pokuty v prípade neplnenia povinností vyplývajúcich z osobitného predpisu51 a môže dočasne pozastaviť  poskytovanie finančných prostriedkov z dotácií zo štátneho rozpočtu,
j)	môže rozhodnúť o zavedení nútenej správy v obci na základe návrhu núteného správcu, žiadosti obce alebo rozhodnúť o zrušení nútenej správy v obci, ak zistí, že pominuli dôvody na jej trvanie, 
k)	metodicky usmerňuje finančné a rozpočtové hospodárenie obcí a vyšších územných celkov a ich rozpočtových organizácií a príspevkových organizácií,
l)	metodicky usmerňuje obce a vyššie územné celky pri nakladaní s ich majetkom podľa osobitných predpisov, 
m)	na zabezpečenie jednotnej aplikácie daňových predpisov metodicky usmerňuje správcov daní.

Záverečné ustanovenia
Čl. 9

	Zmenu štatútu schvaľuje vláda Slovenskej republiky, ak

a)	došlo k zásadným zmenám pôsobnosti alebo úloh ministerstva

1.	zrušením všeobecne záväzných právnych predpisov ,na základe ktorých plní ministerstvo úlohy,
2.	vydaním nových všeobecne záväzných právnych predpisov obsahujúcich úlohy pre ministerstvo,
3.	presunom pôsobnosti ministerstva na iný ústredný orgán štátnej správy alebo orgán miestnej štátnej správy alebo územnú samosprávu,

b)	má dôjsť k závažným zmenám v zásadách činnosti alebo zásadách organizácie ministerstva nad rámec pravidiel ustanovených týmto štatútom.

Čl. 10

	Zrušuje sa Štatút Ministerstva financií Slovenskej republiky schválený uznesením vlády Slovenskej republiky číslo 167 zo dňa 10. marca 1998.

Čl. 11

	Tento štatút schválila vláda Slovenskej republiky uznesením číslo ..........................zo dňa ......................... a nadobúda platnosť a účinnosť dňom jeho schválenia.

  

                                                                                                                 Ivan Mikloš
    					                         podpredseda vlády a minister financií
                                                                                                        Slovenskej republiky